WICE พุ่ง 5% ลุ้นกำไรปี 64-65 ทำสถิติสูงสุดใหม่ รับค่าระวางเรือสูง
WICE พุ่ง 5% มาที่ 14.90 บ. ด้วยมูลค่าซื้อขาย 164.98 ลบ. ลุ้นกำไรปี 64-65 ทำสถิติสูงสุดใหม่ต่อเนื่อง รับค่าระวางเรือพุ่งสูง โบรกฯ แนะ “ซื้อ” วางราคาเป้าหมาย 19 บ.
WICE พุ่ง 5% มาที่ 14.90 บ. ลุ้นกำไรปี 64-65 ทำสถิติสูงสุดใหม่ต่อเนื่อง รับค่าระวางเรือพุ่งสูง โบรกฯ แนะ “ซื้อ” วางราคาเป้าหมาย 19 บ.
9 ธ.ค. 2564

ผู้สื่อข่าวรายงานว่า ราคาหุ้น บริษัท ไวส์ โลจิสติกส์ จำกัด (มหาชน) หรือ WICE ล่าสุด ณ เวลา 15:26 น. อยู่ที่ 14.90 บาท บวก 0.70 บาท หรือ 4.93% สูงสุดที่ 15 บาท ต่ำสุดที่ 14.20 บาท ด้วยมูลค่าซื้อขาย 164.98 ล้านบาท

ทั้งนี้บล.เคทีบีเอสที ระบุในบทวิเคราะห์ (9 ธ.ค.2564) แนะนำ “ซื้อ” และราคาเป้าหมาย 19 บาท อิง PER ปี 2565 ที่ 21 เท่า โดยมีมุมมองเป็นบวกจาก opportunity day (8 ธ.ค.) โดยมีประเด็นสำคัญ ได้แก่ 1) จะมีการเปิดให้บริการใหม่ road-rail service ในปี 2565 โดยจะใช้รรถไฟความเร็วสูง ลาว-จีน ในการขนส่งสินค้าเพิ่มเติมจากเดิมที่ใช้ทางรถเป็นหลัก ซึ่งจะช่วยให้การขนส่งตรงเวลามากขึ้น และมีต้นทุนการขนส่งที่ถูกลง โดยจะมี GPM สูงกว่าทางรถ 5% ตั้งเป้าบริการ road-rail service ในปี 2565 ที่ 2 พันเที่ยว คิดเป็น 10% ของการขนส่งด้วย cross border
รวมทั้ง 2) WICE คาดการณ์ค่าระวางเรือคอนเทนเนอร์ยังทรงตัวสูงอย่างน้อยถึงกลางปี 2565 และ 3) ตั้งเป้ารายได้ปี 2565 จะโต 20% จากปี 2564 ที่จะมีรายได้มากกว่า 7 พันล้านบาท เพิ่มขึ้น 75% เมื่อเทียบจากปีก่อน ซึ่งสูงกว่าเป้าที่ตั้งไว้ที่ 5.8 พันล้านบาท (บล.เคทีบีเอสที ประเมินรายได้ปี 2564 ที่ 7.2 พันล้านบาท เพิ่มขึ้น 81% และปี 2565 ที่ 7.8 พันล้านบาท เพิ่มขึ้น8%)
ทั้งนี้ยังคงประมาณการกำไรปี 2564 ที่ 515 ล้านบาท เพิ่มขึ้น 156% เมื่อเทียบจากปีก่อน โดยงวด 9 เดือนปี 2564 คิดเป็น 69% จากทั้งปี สำหรับไตรมาส 4/2564 จะยังคงเติบโตโดดเด่นเมื่อเทียบจากปีก่อน และทรงตัวสูงเมื่อเทียบจากไตรมาสก่อน
ส่วนปี 2565 กำไรจะทำสถิติสูงสุดใหม่ได้ต่อเนื่องที่ 572 ล้านบาท เพิ่มขึ้น 11% เมื่อเทียบจากปีก่อน จากธุรกิจ sea freight ที่ทรงตัวสูง ตามทิศทางค่าระวางเรือที่ยังสูง และปริมาณการขนส่งที่เพิ่มขึ้น ขณะที่ธุรกิจ cross border จะยังคงเติบโตได้โดดเด่น รวมถึงมีการขยายสาขาให้บริการเพิ่มทั้งในมาเลเซียและจีน